送李象山趨朝二首  其二
作者：陳造
朝代：宋

paragraphs: 書肘詎容掣，箏柱不可膠。
付事多其防，職業自寂寥。
頗思圓機士，細苛舉綱條。
宰邑古難之，茹苦耐煎熬。
百抑不一揚，推波益驚濤。
由來法愈密，祇爲下所操。
一饑驅我出，銅墨强折腰。
捩翅著籠中，側睨鵬沖霄。
平生有知己，持橐貳銓曹。
君來定倒屣，道我不自聊。
願推變通術，霧雨均枯焦。
而况代舍舊，肯惜引手勞。